<classify> MIMBA za utotoni kwa wasichana walio umri kati ya miaka 15 na 19 ni moja ya changamoto kubwa inayoathiri watoto kufi kia ndoto zao kujiendeleza kielimu na kupata ujuzi kuwawezesha kujitegemea.Naibu Waziri wa Afya, Maendeleo ya Jamii, Jinsia, Wazee na Watoto Dk Faustine Ndugulile alisema hayo mjini hapa jana alipotembelea Shirika lisilo la Kiserikali la Mpango Endelevu wa Uboreshaji Mazingira SEMA - Singida ili kuzindua Jukwaa la wasichana 250 walio nje ya shule.Alisema asilimia 27 ya rika hilo nchini hukumbwa na mimba za utotoni na hukosa fursa ya kujiendeleza kielimu kwa njia iliyonyooka, hivyo kupatiwa stadi za maisha na ujuzi wa aina mbalimbali nje ya shule na kwamba ni njia nyingine, japo imepinda, inaweza kuwasaidia wasichana hao kufikia malengo yao.Alisema njia pekee ni kwa wadau mbalimbali wa maendeleo kuendelea kuunganisha nguvu na serikali kutoa mafunzo ya kuwajengea uwezo wa kujitegemea wasichana waliokosa elimu kupitia mfumo rasmi.Kinachofanywa na SEMA - Singida kuwajengea uwezo wa kiuchumi wasichana hawa ambao hawakuweza kuendelea na shule kutokana na sababu mbali mbali, ni njia sahihi ya kuwakomboa kifikra ili waweze kuyatawala maisha yao ya sasa na ya baadaye, alisema Dk Ndugulile.Aliwasihi wasichana hao walio katika mradi wa BONGA kutumia kikamilifu fursa waliyoipata na kamwe wasiwe wachoyo katika kugawa elimu hiyo kwa wenzao ambao hawakufanikiwa kupata bahati hiyo.Alisema serikali haiwezi kutekeleza kila jambo, hivyo Asasi zisizo za kiserikali zina wajibu kusaidia kuiendeleza jamii pale mkono wake haufikii na inaunga mkono juhudi za asasi hizo zenye nia njema.Awali Meneja Mkuu wa SEMA - Singida, Ivo Manyaku alisema mwaka 2015 -2017, wasichana 265 wa umri wa miaka 13 na 19 walio nje ya shule wamepewa stadi za maisha na ujuzi na 30 kati yao wakijiajiri.Alisema shirika hilo lililojikita zaidi sekta za maji na usafi, afya, mazingira, elimu, uwezeshaji kiuchumi na utawala bora limetumia Sh bilioni 5.3 kwa miaka mitatu iliyopita ambapo vijiji 609 katika wilaya 13 na mikoa saba Tanzania Bara imefikiwa. Alitaja mikoa hiyo kuwa ni Singida, Dodoma, Tabora, Morogoro, Mbeya, Songwe na Dar es Salaam ambapo inakadiriwa zaidi ya wananchi 830,000 wameweza kunufaika.  <topic>: kitaifa 